પછીના શુક્રવારે સાંજે બંને ભાઈઓ અમારી સાથે જમ્યાં. ખૂબ સારી છાપ પાડીને ગયા. કિશોર વયના એ બંને ભાઈઓને રાતના આઠ વાગ્યા પછી ઘરબહાર જવાની છૂટ નહોતી. કાર અકસ્માતમાં માતાના મૃત્યુ પછી એના પિતાએ બીજા લગ્નનો વિચાર કર્યા વગર આ બંને બાળકોના ઉછેર પર સમગ્ર ધ્યાન કેન્દ્રીત કર્યુ હતું. મને માઈક ખૂલ્લા દિલનો પ્રમાણિક યુવાન લાગ્યો છતાં મારી દીકરીની શક્ય નબળાઈઓ સાથે જીવનભર સાથ નિભાવે કે કેમ? અને તેની શક્ય નબળાઈઓ સહ્ય હશે કે કેમ? એ પશ્ન હું પ્રિયાના ધ્યાન પર મૂક્યા વગર ન રહી શકી. ફરીને વાત ડેઈટિંગ પર આવીને ઊભી રહી.” એટલે જ તો અમે ડેઈટિંગનું વિચારીએ છીએ. હજુ લગ્નનુ ક્યાં નક્કી છે. એવું લાગશે તો અમે લગ્ન નહી કરીએ અને મમ્મી, તું શા માટે અત્યારથી લગ્ન સુધીનું વિચારે છે ? હજુ ચાર પાંચ વર્ષ તો અમારે ભણવાનુ પણ બાકી છે. ડેઈટિંગ દરમ્યાન અમારી મિત્રતા વધુ ગાઢ નહી થાય તો જીવનસાથી થવાનો સવાલ જ ઊભો થતો નથી.” મતલબ કે ડેઈટિંગ એટલે લગ્ન માટે જરૂરી મિત્રતા ગાઢ કરવાનો પ્રયાસ એમ જ ને? તો પછી મને વચન આપ કે તું અમને પૂછ્યા વગર લગ્નનું નક્કી નહી કરે. મેં આમ કહ્યુ કે પ્રિયા તુરંત કબૂલ થઈ તેથી મને હાશ થઈ. હજુ મારી પાસે ઘણો સમય છે હું એને પાછી વાળી લઈશ એમ મન મનાવીને મેં તેને ડેઈટિંગની છૂટ આપી.